Nordland Unge Høyre har lørdag kveld vedtatt å gå inn for legalisering av cannabis.

– Vi vil ha en streng, men lovlig regulert omsetning av cannabis, sier fylkesleder Elizabeth Åsjord Sire (19) og første nestleder Jim Simonsen Jenssen (20) i Nordland Unge Høyre til an.no.

De forteller at det ble en lang og heftig debatt på årsmøtet om dette temaet.

- Det var et spilttet årsmøte som vedtok dette. 22 mot, 25 for og to blanke.

18-års grense

De ønsker at cannabis skal selges gjennom et statlig monopol.

- Nordland Unge Høyre ser for seg en monopolløsning à la Vinmonopolet. Vi vil ha 18 års aldersgrense for å kjøpe hasj og marihuana, sier Åsjord Sire og Simonsen Jenssen

- Dette er ikke et fullstendig frislipp. Det er med cannabis som med andre rusmidler, det har skadevirkninger.

Stoppe bakmenn

- Hvorfor bare cannabis?

- Dette er et klasse c-stoff på lik linje med en del smertestillende. Vi ønsker blant annet at dette kan brukes av folk som har smerter. Men også andre som ønsker å bruke det. Men hele tiden under en streng kontroll, sier duoen.

Nordland Unge Høyre mener dette er veien å gå for å fjerne bakmenn som selger cannabis i dag.

- Dette er veien å gå. Det er i dag kriminelle som tjener store penger på å selge dette. og dette kan også sette en stopper for den syntetiske cannabisen som er svært farlig. Vi har tidligere hatt denne saken oppe på årsmøtet, men det har tidligere blitt nedstemt.